32000D0426
L 165/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 юни 2000 година
за изменение на Решение 1999/659/ЕО за определяне на индикативна заделена сума за държавите-членки на отпусканите суми от Eвропейския фонд за ориентиране и гарантиране на земеделието, секция „Гарантиране“, във връзка с мерките за развитие на селските райони за периода 2000 г.-2006 г.
(нотифицирано под номер С(2000) 1648)
(2000/426/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 1257/1999 на Съвета от 17 май 1999 г. относно подпомагане на развитието на селските райони от Eвропейския фонд за ориентиране и гарантиране на земеделието (ФЕОГА) (1), и по-специално член 46, параграф 2 от него,
като има предвид, че:
(1)
С Решение 1999/659/ЕО (2) Комисията определи първоначално отпуснатите суми на държавите-членки за мерките за развитие на селските райони, частично финансирани от секция „Гарантиране“ на ФЕОГА за периода 2000 г.-2006 г.
(2)
С цел яснота и прозрачност разходите, които се покриват от средствата, отпуснати на държавите-членки с това решение, следва да бъдат уточнени.
(3)
Плащания от секция „Гарантиране“ на ФЕОГА за съпътстващи мерки съгласно Регламенти (ЕИО) № 2078/92, (ЕИО) № 2079/92 и (ЕИО) № 2080/92 на Съвета (3), отменени на 1 януари 2000 г., продължават да се правят по отношение на 2000 г. и следващите бюджетни години. Средствата, отпуснати на държавите-членки за периода 2000 г.-2006 г., също покриват този разход.
(4)
Член 7 от Регламент (ЕО) № 296/96 на Комисията от 16 февруари 1996 г. относно предаваните от държавите-членки счетоводни данни и месечното осчетоводяване на разходите, финансирани от секция „Гарантиране“ на Eвропейския фонд за ориентиране и гарантиране на земеделието (ФЕОГА) (4), последно изменен с Регламент (ЕО) № 2761/1999 (5), постановява, че за годината n следва да се отчетат разходите, извършени от държавите-членки от 16 октомври на годината n-1 до 15 октомври на годината n. Следователно разходите, поети от секция „Гарантиране“ на ФЕОГА, за мерки по Регламенти (ЕИО) № 2078/92, (ЕИО) № 2079/92 и (ЕИО) № 2080/92 от 16 октомври 1999 г. спадат към бюджетната 2000 г. и трябва да бъдат отчетени в рамките на отпуснатите сумите за периода 2000 г.-2006 г. Освен това плащанията, направени от разплащателните агенции от 16 октомври до 31 декември 2006 г., следва да се начислят за бюджетната 2007 г.
(5)
Също така се оказа, че таблицата в приложението към решението, която показва първоначалните отпуснати суми на държавите-членки, не позволява да бъдат правилно изчислени годишните бюджетни тавани. Таблицата трябва съответно да бъде заменена от по-подробна таблица, в която да бъдат определени сумите, които да не се надвишават от всяка държава-членка за година,
ПРИЕ НАСТОЯЩОТО РЕШЕНИЕ:
Член 1
Решение 1999/659/ЕО се изменя, както следва:
1.
Към член 1 се добавят следните параграфи:
„Сумите, отпускани съгласно параграф 1, покриват също така:
а)
разходите, направени от секция „Гарантиране“ на ФЕОГА за съпътстващи мерки по Регламенти (ЕИО) № 2078/92, (ЕИО) № 2079/92 и (ЕИО) № 2080/92 на Съвета от бюджетна година 2000 и, съгласно правилата на член 7 от Регламент (ЕО) № 296/96 на Комисията, плащания от разплащателните агенции от 16 октомври 1999 г.;
б)
другите мерки за развитие на селските райони, одобрени преди 1 януари 2000 г. и включени в новото програмиране съгласно член 4, параграфи 2 и 3 от Регламент (ЕО) № 2603/1999 на Комисията (6);
За периода от 16 октомври 2006 г. до 31 декември 2006 г. максималната сума на разходите по ФЕОГА, плащани от разплащателните агенции на държавите-членки, не следва да надвишават общия разход, направен от същите държави-членки в периода от 16 октомври 1999 г. до 31 декември 1999 г.
2.
Таблицата в приложението се заменя с тази, представена в приложението по-долу.
Член 2
Адресати на настоящото решение са държавите-членки.
Съставено в Брюксел на 26 юни 2000 година.